Twee vas ná skietvoorval wat vier wondArgieffoto Twee verdagtes is Sondagaand in hegtenis geneem kort nadat vier mense in Bishop Lavis in die Wes-Kaap geskiet en gewond is. Dié inhegtenisneming volg sowat ŉ week ná ŉ moord in dieselfde area. Dit word beweer dat die verdagtes by albei misdrywe betrokke was. Volgens brig. Novela Potelwa, polisiewoordvoerder, het drie verdagtes Sondag van die toneel van ŉ skietvoorval in Breamweg, Nooitgedacht, gevlug. Die polisie het twee van die verdagtes by die kruising van Barracuda‑singel en Salmweg vasgetrek. Die verdagtes, onderskeidelik 31 en 42 jaar oud, is in besit van ŉ vuurwapen gevind waarvan die reeksnommer afgevyl is. Dié vuurwapen kan moontlik een van die verdagtes aan nog ŉ moord sowat ŉ week gelede in die area verbind. Die twee verdagtes sal na verwagting binnekort in die hof verskyn op aanklagte van moord, poging tot moord asook die besit van ŉ onwettige vuurwapen. Die polisie is steeds op soek na die derde verdagte.